19.

zdôrazňuje, že na to, aby bola dohoda o voľnom obchode pre hospodárstvo EÚ skutočne výhodná, súčasťou smerníc na rokovania by mali byť tieto aspekty: a) liberalizácia obchodu s tovarom a službami a skutočné príležitosti prístupu na trhy tovarov a služieb druhej strany odstránením zbytočných regulačných prekážok, pričom sa zabezpečí, aby žiadne ustanovenie dohody nebránilo stranám primeraným spôsobom prijímať predpisy s cieľom dosiahnuť legitímne ciele politiky; táto dohoda i) nesmie brániť stranám, aby vymedzovali, prijímali predpisy, poskytovali a podporovali služby všeobecného záujmu, a ustanovenia týkajúce sa tejto veci musia byť v zmluve výslovne uvedené; ii) nesmie sa v nej od vlád požadovať privatizácia žiadnej služby ani nesmie vládam brániť v rozširovaní spektra služieb, ktoré poskytujú verejnosti; iii) nesmie vládam brániť v tom, aby pod verejnú kontrolu začlenili služby, ktoré sa predtým rozhodli privatizovať, ako napríklad vodárenstvo, vzdelávanie, zdravotníctvo a sociálne služby, alebo aby znížili úroveň prísnych noriem v oblasti zdravotníctva, potravinárstva, ochrany spotrebiteľov, životného prostredia, práce a bezpečnosti v EÚ alebo obmedzili verejné financovanie umenia a kultúry, vzdelávania, zdravotníctva a sociálnych služieb, k čomu došlo pri predchádzajúcich obchodných dohodách; záväzky by mali vznikať na základe Všeobecnej dohody o obchode so službami (GATS); v tejto súvislosti zdôrazňuje, že normy, ktorých plnenie sa vyžaduje od európskych výrobcov, treba zachovať; b) ak dohoda môže obsahovať kapitolu o domácej regulácii, vyjednávači do nej nesmú zahrnúť overovanie nevyhnutnosti; c) záväzky týkajúce sa antidumpingových a vyrovnávacích opatrení, ktoré prekračujú rámec pravidiel WTO v tejto oblasti, s možnosťou výnimky z ich uplatňovania, ak existujú dostatočné spoločné normy hospodárskej súťaže a spolupráce; d) obmedzenie zbytočných necolných prekážok obchodu a posilnenie a rozšírenie dialógov v oblasti regulačnej spolupráce na dobrovoľnom základe, ak je to možné a vzájomne prospešné, a to bez obmedzenia schopnosti všetkých zmluvných strán vykonávať svoje regulačné, legislatívne a politické činnosti vzhľadom na to, že cieľom regulačnej spolupráce musí byť prínos pre riadenie svetového hospodárstva intenzívnejším zbližovaním a spoluprácou na medzinárodných normách a regulačnej harmonizácii, napríklad prijatím a uplatňovaním noriem stanovených Európskou hospodárskou komisiou OSN (EHK OSN), a zároveň zaručiť najvyššiu úroveň ochrany spotrebiteľa (napr. bezpečnosť potravín), životného prostredia (napr. zdravie a dobré životné podmienky zvierat, zdravie rastlín), sociálnej ochrany a ochrany pri práci; e) významné ústupky v oblasti verejného obstarávania na všetkých úrovniach riadenia vrátane štátnych podnikov a podnikov s osobitnými alebo výhradnými právami zaručujúcimi prístup na trh pre európske spoločnosti v strategických sektoroch a rovnakú mieru otvorenosti ako v prípade trhov verejného obstarávania v EÚ vzhľadom na to, že zjednodušené postupy a transparentnosť pre uchádzačov vrátane tých, ktorí pochádzajú z iných krajín, môžu byť takisto účinnými nástrojmi na predchádzanie korupcii a podporu bezúhonnosti vo verejnej správe, a zároveň poskytujú daňovým poplatníkom hodnotu za peniaze z hľadiska kvality poskytovania, efektívnosti, účinnosti a zodpovednosti; záruky uplatňovania ekologických a sociálnych kritérií pri zadávaní verejných zákaziek; f) samostatná kapitola, v ktorej sa zohľadnia potreby a záujmy mikropodnikov a MSP so zreteľom na otázky uľahčenia prístupu na trh, a to nielen zvýšením kompatibility technických noriem a zjednodušením colného režimu s cieľom vytvárať konkrétne obchodné príležitosti a podporovať ich internacionalizáciu; g) vzhľadom na stanovisko Súdneho dvora EÚ č. 2/15 k dohode o voľnom obchode medzi EÚ a Singapurom, podľa ktorého obchod a trvalo udržateľný rozvoj patria do výlučnej právomoci EÚ a trvalo udržateľný rozvoj je neoddeliteľnou súčasťou spoločnej obchodnej politiky EÚ, musí byť silná a ambiciózna kapitola o trvalo udržateľnom rozvoji nevyhnutnou súčasťou každej potenciálnej dohody; ustanovenia týkajúce sa účinných nástrojov na dialóg, monitorovanie a spoluprácu vrátane záväzných a vymáhateľných ustanovení, ktoré podliehajú vhodným a účinným mechanizmom urovnávania sporov, a v rámci ktorých sa okrem rozličných metód presadzovania zohľadňuje mechanizmus založený na sankciách, pričom sa zároveň umožňuje vhodné zapojenie sociálnych partnerov a občianskej spoločnosti, ako aj úzka spolupráca s odborníkmi z príslušných viacstranných organizácií; ustanovenia v kapitole, ktorá sa týka pracovných a environmentálnych aspektov obchodu a trvalo udržateľného rozvoja v kontexte obchodu a investícií, medzi ktoré patria ustanovenia na podporu dodržiavania a účinného vykonávania príslušných medzinárodne dohodnutých zásad a pravidiel, ako sú základné pracovné normy, štyri prioritné dohovory Medzinárodnej organizácie práce o riadení a mnohostranné dohody v oblasti životného prostredia vrátane tých, ktoré sa týkajú zmeny klímy; h) požiadavka, že strany musia presadzovať sociálnu zodpovednosť podnikov, okrem iného aj v súvislosti s medzinárodne uznávanými nástrojmi, a uplatňovanie odvetvových usmernení OECD a hlavných zásad OSN v oblasti podnikania a ľudských práv; i) komplexné ustanovenia o liberalizácii investícií v právomoci EÚ so zreteľom na najnovší politický vývoj, napríklad stanovisko Súdneho dvora EÚ č. 2/15 k dohode o voľnom obchode medzi EÚ a Singapurom zo 16. mája 2017; j) prísne a vymáhateľné opatrenia týkajúce sa uznávania a ochrany práv duševného vlastníctva vrátane zemepisných označení vín a destilátov a iných poľnohospodárskych a potravinových výrobkov, pričom by sa malo vychádzať z ustanovení dohody medzi EÚ a Austráliou o odvetví vinohradníctva a vinárstva a zároveň by sa malo vyvinúť úsilie o zlepšenie platného právneho rámca a zabezpečenie vysokej úrovne ochrany všetkých zemepisných označení; zjednodušený colný režim a jednoduché a pružné pravidlá pôvodu vhodné pre zložitý svet globálnych hodnotových reťazcov, a to aj z hľadiska zlepšenia transparentnosti a zodpovednosti v rámci nich, a uplatňovanie mnohostranných pravidiel pôvodu alebo nezaťažujúcich pravidiel pôvodu v iných prípadoch, ako napríklad tzv. zmena nomenklatúrnej podpoložky, vždy, keď je to možné; k) vyvážený a ambiciózny výsledok kapitol týkajúcich sa poľnohospodárstva a rybárstva, ktorý len môže posilniť konkurencieschopnosť a z ktorého môžu ťažiť spotrebitelia aj výrobcovia, ak bude náležite zohľadňovať záujmy všetkých európskych výrobcov a spotrebiteľov a rešpektovať skutočnosť, že existuje niekoľko citlivých poľnohospodárskych výrobkov, ktoré by mali byť primerane ošetrené, napríklad colnými kvótami, alebo by sa v ich prípade mali uplatniť primerané prechodné obdobia, pričom sa náležite zohľadní kumulatívny vplyv obchodných dohôd na poľnohospodárstvo a prípadne sa z rozsahu rokovaní vylúčia najcitlivejšie sektory; začlenenie použiteľnej, účinnej, vhodnej a rýchlo uplatniteľnej dvojstrannej ochrannej doložky umožňujúcej dočasné pozastavenie preferencií, ak v dôsledku nadobudnutia platnosti obchodnej dohody nárast dovozu spôsobí vážnu škodu v citlivých odvetviach alebo hrozí, že takúto škodu spôsobí; l) ambiciózne ustanovenia umožňujúce plné fungovanie digitálneho ekosystému a podpora cezhraničných tokov údajov vrátane zásad, ako je spravodlivá hospodárska súťaž a ambiciózne pravidlá cezhraničného prenosu údajov v súlade so súčasnými a budúcimi predpismi EÚ v oblasti ochrany údajov a súkromia a bez toho, aby boli tieto predpisy dotknuté, keďže toky údajov sú kľúčovou hnacou silou hospodárstva služieb a základným prvkom globálneho hodnotového reťazca tradičných výrobných spoločností, a preto by sa mali neodôvodnené lokalizačné požiadavky v čo najväčšej miere obmedziť; ochrana údajov a súkromia nie je prekážkou obchodu, ale základným právom, ktoré je zakotvené v článku 39 ZEÚ a v článkoch 7 a 8 Charty základných práv EÚ; m) špecifické a jednoznačné ustanovenia o zaobchádzaní so zámorskými krajinami a územiami a s najvzdialenejšími regiónmi, aby sa počas rokovaní zabezpečilo náležité zohľadnenie ich osobitných záujmov;